|  |  |  |  |
| --- | --- | --- | --- |
| IME I PREZIME: | | RAZRED: | REDNI BROJ SATA: |
| PREDMETNO PODRUČJE: | GLAZBENA KULTURA | | |
| DOMENA: | A. SLUŠANJE I UPOZNAVANJE GLAZBE; B. IZRAŽAVANJE GLAZBOM I UZ GLAZBU | | |
| TEMA: | I KOD KUĆE I U ŠKOLI, DJECU SE ČUVA, UČI, VOLI | | |
| NASTAVNI SADRŽAJ: | PJEVANJE I POKRET, pjesma HIMNA PRVOŠKOLACA, brojalica ČIRI BIRI, improvizacija na temu JESENI | | |
| ISHODI: | **OŠ GK A.1.1. Učenik poznaje određeni broj skladbi.**  Poznaje određeni broj kraćih skladbi (cjelovite skladbe, stavci ili ulomci) različitih vrsta glazbe (klasična, tradicijska, popularna, *jazz*i filmska glazba).  **OŠ GK B.1.1. Učenik sudjeluje u zajedničkoj izvedbi glazbe.**  Sudjeluje u zajedničkoj izvedbi glazbe, usklađuje vlastitu izvedbu s izvedbama drugih učenika te vrednuje vlastitu izvedbu, izvedbe drugih i zajedničku izvedbu.  **OŠ GK B.1.2. Učenik pjeva/izvodi pjesme i brojalice.**  Pjeva/izvodi pjesme i brojalice i pritom uvažava glazbeno-izražajne sastavnice (metar/dobe, tempo, visina tona, dinamika).  **OŠ GK B.1.3. Učenik izvodi glazbene igre uz pjevanje, slušanje glazbe i pokret uz glazbu.**  Izvodi glazbene igre uz pjevanje, s tonovima/melodijama /ritmovima, uz slušanje glazbe te prati glazbu pokretom, a pritom opaža i uvažava glazbeno-izražajne sastavnice.  **OŠ GK B.1.4. Učenik stvara/improvizira melodijske i ritamske cjeline te svira uz pjesme/brojalice koje izvodi.**  Stvara/improvizira melodijske i ritamske cjeline pjevanjem, pokretom/plesom, pljeskanjem, lupkanjem, koračanjem i/ili udaraljkama. Svira na udaraljkama ili tjeloglazbom uz pjesme/brojalice koje pjeva/izvodi. | | |

|  |  |
| --- | --- |
| NASTAVNE SITUACIJE | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **I. PJEVAJMO *HIMNU PRVOŠKOLACA***  **Opis aktivnosti**  Učenici pjevaju pjesmu *Himna prvoškolaca* naučenu po sluhu uz matricu.  Učenici su podijeljeni u dvije skupine. Prva skupina pjeva pjesmu i kreće se, dok druga pjeva i izvedbu prati ritamskim glazbalima. Nakon prve izvedbe, skupine zamjenjuju uloge. Učenici mogu pjesmu izvoditi sporo, ali i brže, uz matricu koje je snimljena u dvije različite brzine i nalazi se u digitalnoj inačici udžbenika. Pjesmu nikako ne treba izvoditi prebrzo kako bi tekst i artikulacija ostali točni i razumljivi. | **OŠ HJ** - A. 1. 1; B. 1. 2.  **MAT OŠ**  B. 1. 2.  **PID OŠ**  - A. 1. 3; C. 1. 1; B. 1. 1.  **UKU** – A. 1. 2; A. 1. 4; B. 1. 1: B. 1. 4; C. 1. 2; C. 1. 3.  **OSR** – A. 1. 2; A. 1. 3; A. 1. 4; B. 1. 2.  **GOO** - A. 1. 1; C. 1. 1.  **ODR** - A. 1. 1; C. 1. 2.  **IKT** - A. 1. 3; A. 1. 2. |
| **II. KAD ĆE KIŠA?**  **Opis aktivnosti**  PROMOTRI SLIKE.  Učiteljica/učitelj pitanjima usmjerava pažnju učenika: Što prikazuju fotografije u udžbeniku? Možete li se prisjetiti nekih situacija prikazanih na fotografijama? Koje promjene uočavaš u prirodi i u polju ujesen?  KAKVE ZVUKOVE STVARA KIŠA?  Komunikacijska situacija: Jeste li ikada pokisnuli? Je li kiša bila jaka ili slaba? Je li bila glasna ili je uopće niste mogli čuti? Kako ste se osjećali? Prisjetite se zvukova i dočarajte ih tjeloglazbom. Učiteljica/učitelj učenike potiče da ispričaju priču i situacije u kojima su pokisnuli, a svoje priče ozvučuju tjeloglazbom kako bi dobile na autentičnosti.  KAKO ZVUČI LIŠĆE NOŠENO VJETROM?  Zašto u jesen pada lišće s grana? Učenici u skupinama zvukom (glazbalima i tijelom) dočaravaju lišće nošeno vjetrom.  OPONAŠAJ ZVUKOVE JESENI.  Učenici su podijeljeni u pet jednakih skupina. Svaka skupina treba dočarati jednu jesensku pojavu. Prva skupina dočarava kišicu tapkanjem jagodicama prstiju po stolu. Druga dočarava kišu tapkanjem dlanovima po stolu. Treća udaranjem nogama o pod dočarava grmljavinu. Četvrta izgovara glas š kao da puše vjetar. Peta dočarava oluju izvodeći sve do sada aktivnosti u isto vrijeme. Svaka skupina aktivnost izvodi zasebno, a kada se dobro uigraju, zadatke može izvoditi i nekoliko skupina u isto vrijeme.  Svaka se od navedenih aktivnosti u početku izvodi polagano te se postupno prelazi prema sve bržem tempu izvođenja.  Dinamičko nijansiranje vježba se postupno svirajući glasnije te zatim tiše.  Osim u skupinama,učenici zadatak mogu realizirati i individualno: Osmisli svoj jesenji dan i predstavi ga prijateljima u razredu tjeloglazbom. |
| **III. ZAPUHAO JE VJETAR**  **Opis aktivnosti**  ČIRI, BIRI, VJETAR PIRI,  ČARA, BARA,KISTOM ŠARA,  ČIRI, BIRI, TI SAD ŽMIRI.  Neka učenici brojalicu *Čiri biri* nauče napamet. Kada su je u potpunosti usvojili, neka odaberu par s kojim će se međusobno razbrajati širokim pokretima ruke. Uz brojalicu mogu koračati kao i izgovarati njen tekst uz štapiće ili tjeloglazbu. Učenici mogu individualno ili skupno predložiti koje će dijelove tijela ozvučiti. Neka to budu dva ili četiri različita pokreta-zvuka koja će ponavljati tijekom čitave brojalice. Usvajanje brojalice može se raditi i po skupinama, zajedničkim dogovorom oko odabira tjeloglazbe.  Ako su učenici dovoljno sigurni u tekst i ritam brojalice, mogu je izvesti i u kanonu po troje učenika ili u tri različite skupine. Svaka skupina brojalicu počinje izvoditi nakon što je skupina prije nje odmakla za dvije ili četiri riječi tj. stih. Tako se svaka skupina naknadno uključuje u izvedbu i dobiva se vrlo interesantna akustička slika.  Učenici, vođeni učiteljicom/učiteljem, uočavaju razliku između modificiranog govora i pjesmica koje su do sada obrađivali. Koja je razlika između pjesme i brojalice? |