|  |  |  |  |
| --- | --- | --- | --- |
| IME I PREZIME: | | RAZRED: | REDNI BROJ SATA: |
| PREDMETNO PODRUČJE: | GLAZBENA KULTURA | | |
| DOMENA: | A. SLUŠANJE I UPOZNAVANJE GLAZBE; B. IZRAŽAVANJE GLAZBOM I UZ GLAZBU; C. GLAZBA U KONTEKSTU | | |
| TEMA: | I KOD KUĆE I U ŠKOLI, DJECU SE ČUVA, UČI, VOLI | | |
| NASTAVNI SADRŽAJ: | SLUŠANJE I POKRET, slušanje skladbe PET&MET | | |
| ISHODI: | **OŠ GK A.1.1. Učenik poznaje određeni broj skladbi.**  Poznaje određeni broj kraćih skladbi (cjelovite skladbe, stavci ili ulomci) različitih vrsta glazbe (klasična, tradicijska, popularna, *jazz*i filmska glazba).  **OŠ GK C.1.1. Učenik na osnovu slušanja glazbe i aktivnog muziciranja prepoznaje različite uloge glazbe.**  Na osnovu slušanja glazbe i aktivnog muziciranja prepoznaje različite uloge glazbe (svečana glazba, glazba za ples i sl.). | | |

|  |  |
| --- | --- |
| NASTAVNE SITUACIJE | POVEZIVANJE ISHODA OSTALIH PREDMETNIH PODRUČJA I MEĐUPREDMETNIH TEMA |
| **I. VOLIMO PJEVATI, PLESATI, SLUŠATI I SVIRATI**  **Opis aktivnosti:**  Motivirajuća aktivnost za početak nastavnoga sata - učiteljica/učitelj razgovara s učenicima o predmetu glazbena kultura. Učenike upoznaje s udžbenikom koji će koristiti kroz ovu nastavnu godinu. Objašnjava simbole koji se pojavljuju kroz cijeli udžbenik. Saznaje o njihovom dosadašnjim iskustvu s glazbom. Pruža li vam sreću i zadovoljstvo više pjevanje, plesanje, sviranje ili slušanje glazbe?  Učenike dijeli u četiri skupine. U prvu skupinu stanu oni koji više vole pjevati, u drugu plesati, u treću slušati, a u četvrtu svirati. Unutar skupine učenici razgovaraju zašto su baš odabrali određenu skupinu. Glasnogovornik skupine, kojeg su sami odabrali, zastupa njihove zajedničke stavove i prezentira ih ostalima.  Učiteljica/učitelj im govori kako će kroz cjelogodišnje druženje s glazbom sigurno zavoljeti i sve ostalo, a ona/on će im u tome pomoći. | **OŠ HJ** - A. 1. 1; A. 1. 5; B. 1. 1;  C. 1. 2.  **PID OŠ** - C. 1. 1.  **UKU** - A. 1. 2; A. 1. 4; B. 1. 1: B. 1. 4.; C. 1. 2; C. 1. 3; D. 1. 2.  **OSR** - A. 1. 4  **GOO** - A. 1. 1; C. 1. 1;  **ODR** - A. 1. 1; C. 1. 2.  **IKT** - A. 1. 1; A. 1. 2; B. 1. 3; D. 1. 1. |
| **II. VOLIMO GLAZBU**  **Opis aktivnosti:**  ŠTO RADE LJUDI NA FOTOGRAFIJAMA?  Učenici promatraju fotografije u udžbeniku. Učiteljica/učitelj potiče razgovor o situacijama s fotografija: Prepoznajete li gdje se događa situacija s fotografije? Što rade djeca na fotografiji? Biste li im se rado pridružili? Jeste li bili na rock koncertu? Poznajete li neku rock skladbu? Jeste li u medijima pratili neki rock koncert? Učiteljica/učitelj se prisjeća nekih svojih iskustava i dijeli ih s učenicima, bez obzira radi li se o pozitivnom ili negativnom iskustvu.  Komunikacijska situacija o klasičnoj glazbi: Jeste li već slušali klasičnu glazbu? Poznajete li nekoga tko sluša klasičnu glazbu? Gdje sve možete čuti klasičnu glazbu? Po čemu se klasična glazba razlikuje od rock glazbe? Razlikuju li se mjesta na kojima se sluša klasična glazba od mjesta gdje se sluša rock?  Usmjeravanje razgovora na tradicijsku glazbu: Što je za vas tradicijska glazba? Jeste li bili u situaciji u kojoj ste slušali tradicijsku glazbu? Poznajete li neku tradicijsku pjesmu? Učiteljica/učitelj ih podsjeća na neke poznate pjesme njihovoga kraja ili njima poznate pjesme hrvatske tradicijske glazbe.  Razgovor o uličnim sviračima: Zašto ljudi sviraju na ulicama? Da bi zaradili novac ili uveseljavali prolaznike? Kada biste bili ulični glazbenici, u kojem biste djelu svoga mjesta svirali? Zašto baš na tome mjestu?  Usmjeravanje na osobna iskustva učenika: Zabavljate li se često s obitelji uz glazbu? Kako izgledaju takva druženja?  Prema osobnom afinitetu ili afinitetu skupine, kao polazište za raspravu odabire se slušanje klasične, zabavne ili tradicijske glazbe.  PRISJETI SE GDJE I KADA SLUŠAŠ GLAZBU.    Komunikacijska situacija nakon slušanja glazbe: Na kojim mjestima najradije slušate glazbu? Koje vam je mjesto ostalo u najljepšoj uspomeni? Gdje biste rado željeli slušati glazbu?  VOLIŠ LI VIŠE PJEVATI, SVIRATI ILI SLUŠATI GLAZBU?  Istraživanje osobnih afiniteta učenika: Kojom biste se glazbenom aktivnošću najtočnije predstavili? Tko želi neka se predstavi jednom od odabranih aktivnosti. |
| **III. UPOZNAJMO SKLADBU IZ ANIMIRANOG FILMA**  **Opis aktivnosti:**  PETR SKOUMAL: PET&MET  Slušanje skladbe *PET&MET*.  Poticanje razvoja psiho-motoričkih sposobnosti koračanjem s učenicima po prostoru. Otkrivanje mogućnosti učenika: Kada usvoje kretanje po metru skladbe, osim kretanja prema naprijed, probajte kretanje unatrag, samostalno ili u paru. Neka učenici sami predlože načine na koje se sve mogu zajednički kretati uz ovu skladbu. To može biti još postrance, u čučnju, skokovito i sl. Pri ovoj aktivnosti treba paziti na dobu - korak koji bi trebao biti skladan svim učenicima u razredu. Učenici zamišljaju i pričaju priču sa svoga puta.  Učenici usvajaju riječ skladba njenim uzastopnim korištenjem od strane učiteljice/učitelja koja/koji ih navodi da i sami koriste riječ skladba.  Ponovno slušanje skladbe. Komunikacijska situacija: Jesu li već negdje čuli ovu skladbu? Zajedničko zaključivanje kako je skladba iz ciklusa animiranih filmova Pet i Met, o dva nespretna majstora. Ova dva lika iz istoimenog crtanog filma u svakoj epizodi pokušavaju riješiti naočigled neki jednostavan problem koji se uvijek zakomplicira. Nikada ne odustaju unatoč teškim situacijama i uvijek riješe problem na vrlo maštovit način.  **Dodatna aktivnost**  Učiteljica/učitelj učenicima otvara mogućnost daljnjeg osobnog istraživanja gledanjem originalnog animiranog filma *Pet i Met* i posebnog obraćanja pažnje na glazbu u njemu. Pažnju učenika učiteljica/učitelj usmjerava pitanjima: Kako glazba utječe na situacije koje se u odabranom animiranom filmu događaju? Kako glazba utječe na sam intenzitet priče? Može li glazba pojačati dojam priče i suprotno? Poznajete li još neku glazbu iz filma, bilo igranih ili crtanih, koja vas se osobito dojmila?  Ako imate mogućnosti poslušajte i pogledajte filmove koje su djeca sama predložila gdje ih se glazba osobito dojmila. |